Kent Nielsen har et sommerhus ved Sjelborg Strand i Esbjerg. Men siden han købte huset for fem år siden, har han ligget i nabostrid med restauranten ved siden af, som er ejet af Carsten Thomsen.

- Skraldeområdet er en udsigtsmæssig gene, og der er også lugt fra det. Og selve terrassen er jo en støjmæssig gene, siger Kent Nielsen.

Derfor sender han den ene klage efter den anden af sted til Esbjerg Kommune. I de sidste fire et halvt år er der ikke gået en eneste uge, uden han har skrevet et brev - og det er tidskrævende. Både for ham selv, kommunen, der skal behandle alle klagerne, og for naboen, som det hele handler om.

- Han er utilfreds med alting, tror jeg nok. Og vi prøver bare at passe vores butik, og det vil vi gerne forsætte med, siger Carsten Thomsen.

Borgmesteren giver tilladelse

Kent Nielsen mener, at kommunen bliver ved med at give restauranten tilladelse til en række ting, der er i strid med loven.

- De trænger ind på vores matrikel, og de bygger ud på fælles vej - og hver gang med borgmesterens tilladelse, siger han.

Og hver gang klager Kent Nielsen til kommunen. Han sender i gennemsnit mellem en og ti mails om ugen til kommunen.

Har brugt 2000 timer på sagen

Derfor kender sagsbehandlerne på kommunen ham ret så godt efterhånden.

Kommunen har brugt oceaner af tid på at behandle Kent Nielsens mange klager. Faktisk har de brugt omkring 2000 mandetimer på at håndtere klager i den specifikke nabostrid.

- Det er klart, at den her slags sager koster en hel del ressourcer. I den konkrete sag har vi brugt i omegnen af et årsværk - altså en mand i et år har vi brugt samlet set, siger Hans Kjær, der er teknisk chef i Esbjerg Kommune.

Koster urimeligt mange penge

For Kent Nielsen er det ikke bagateller, han vælger at klage over. Men han kan godt se, at det måske ikke er rimeligt, at der skal bruges så mange kommunale kroner på hans klagesag.

Men det er kommunens egen skyld, fordi den bliver ved med at give restauranten tilladelse til tiltag, som han ser som urimelige, og som han efterfølgende klager over.

- Jeg synes, de skulle sætte parterne sammen og så løse sagen. I stedet for at rende rundt og godkende alle mulige ulovlige tiltag og chikaner, siger den vrede sommerhusejer.

Kommunen har gjort sit

På rådhuset mener man dog, man har gjort sit for at løse konflikten.

- Jeg syntes faktisk, vi har gjort alt, hvad vi kan, for at afslutte sådan en sag her, siger Hans Kjær.

Den tekniske chef henviser desuden til, at en række af klagerne slet ikke er nogen, kommunen ifølge loven skal behandle, men i stedet nogen som Kent Nielsen burde gå videre med i et civilt søgsmål.

Giver ikke op

Restauratør Carsten Thomsen tror først, at konflikten får en ende, når Kent Nielsen stopper med at klage over restauranten.

- Hvis det skulle slutte, så skulle han jo tage og tænke sig lidt om og ikke sende alle de klager. Så kunne det være, der vil blive lidt fred igen, siger han.

Men så heldig ser han ikke ud til at være.